Onderwyseres in teater ná skietwond in gesigAnet Coetzee. (Foto: Facebook / Applous Tutorsentrum) Anet Coetzee (59), die onderwyseres wat Sondag in haar huurhuis op ŉ plaas naby Brits geskiet is, het veral ŉ ernstige besering aan haar oog opgedoen en het Maandagmiddag ŉ operasie in die Dr. George Mukhari-hospitaal in Ga-Rankuwa ondergaan. Só het Leon Scheepers, eienaar van die plaas waarop Coetzee en haar tienjarige seun woon, Maandag aan Maroela Media gesê. “Sy is nou in die teater. Die oog lyk baie sleg. Hulle [die dokters] het nie baie hoop nie, maar hulle gaan hul bes doen.” Scheepers sê Coetzee se ma is tans by haar in die hospitaal en dat hulle hoop om binnekort meer inligting oor Coetzee se toestand te kry. Na verneem word, is Coetzee se seuntjie tans by hul pastoor se huis. Hy is nie in die voorval beseer nie, maar wel baie getraumatiseerd. Maroela Media het vroeër berig dat Coetzee ŉ onbekende aanvaller in die vroeë oggendure in haar huis betrap het. Die man het deur ŉ venster gevlug, maar het steeds skote deur die ruit op Coetzee afgevuur waarvan een haar in die gesig getref het. Volgens Scheepers het hy omstreeks 01:45 drie skote gehoor. Hy verhuur ses huise op sy plaas wat almal naby mekaar geleë is. Hy sê daar is in dié stadium verskillende weergawes oor wat presies gebeur het en waar Coetzee die aanvaller of aanvallers betrap het. Die polisie het ook Maandag bevestig dat hulle nog nie ŉ verklaring by Coetzee kon afneem nie vanweë haar mediese toestand. “Ek het die skote gehoor en toe vat ek my eie geweer. Ons sitkamer kyk uit na Anet se huis en ek was op pad soontoe om te kyk of ek iets kan sien. Intussen het Anet se buurvrou my gebel en gesê Anet het haar laat weet sy het baie seergekry en ons moet hulp ontbied. “Ek het ŉ paniekknoppie by die PPS-sekerheidsmaatskappy. Ek het hom gedruk en met hulle gereël om uit te kom. Toe bel Anet en haar seuntjie my en vra dat ek asseblief ook die ambulans moet laat kom. Ek het dit toe sommer ook deur PPS gereël.” Scheepers is daarna na Coetzee se huis waar hy die sekerheidsbeamptes ontmoet het. Hy sê Coetzee se seuntjie was effens verwilderd, maar sterk. Die kind het ook daarop aangedring om saam met sy ma in die ambulans na die hospitaal te ry. Sy is eers na die Brits-distrikshospitaal geneem en is kort daarna oorgeplaas. Scheepers beplan nou om veiligheidsmaatreëls op die plaas op te skerp – insluitend die aanbring van elektriese omheinings. Die Vryheidsfront Plus het die voorval intussen veroordeel. “Die toenemende aanvalle van gewapende misdadigers op weerlose mense is kommerwekkend,” het Fanie du Toit, VF Plus-LP en provinsiale onderleier in Noordwes, gesê. “Dit dui op ŉ algehele morele verval onder die ANC-regering onder ŉ deel van ons bevolking wat niemand ontsien in hul skynbaar hebsugtige motiewe nie. Hierdie tipe voorvalle belig ook weer die noodsaak vir almal om voorkomende veiligheidsmaatreëls op woonpersele in te stel en om in te skakel by plaaslike veiligheidsnetwerke.” Nog niemand is in verband met die voorval in hegtenis geneem nie.